
Svet Nacionalne agencije Republike Slovenije za kakovost v visokem šolstvu je na podlagi pete alineje štirinajstega odstavka 70. člena in prve alineje šestega odstavka 78. člena Zakona o visokem šolstvu (Uradni list RS, št. 56/25; v nadaljnjem besedilu: ZViS-1) v postopku prve akreditacije visokošolskega zavoda Univerze v Novem mestu, Glavni trg 7, 8000 Novo mesto, uvedenem na zahtevo ustanovitelja Vlade Republike Slovenije, Gregorčičeva 20-25, 1000 Ljubljana, ki jo v postopku zastopa Ministrstvo za visoko šolstvo, znanost in inovacije, Masarykova cesta 16, 1000 Ljubljana, na svoji 225. seji 12. 1. 2026 sprejel naslednjo


ODLOČBO

1. Svet Nacionalne agencije Republike Slovenije za kakovost v visokem šolstvu podeli akreditacijo Univerzi v Novem mestu za obdobje sedmih let. 

2.	Visokošolski zavod mora v roku dveh let od dokončnosti odločbe svetu agencije poročati o napredku in upoštevanju priporočil, ki so bila izražena v odločbi oziroma končnem poročilu skupine strokovnjakov, tako da: 

– konkretizira strateške cilje z jasnimi časovnimi in vsebinskimi mejniki ter jih podpre z akcijskimi načrti,
– okrepi sodelovanje med članicami, razreši odprta organizacijska in upravljavska vprašanja na ravni univerze ter preuči možnosti združevanja vsebinsko sorodnih študijskih programov,
– zagotovi uravnotežen razvoj znanstvenoraziskovalne dejavnosti in ustrezne univerzitetne spodbujevalne mehanizme,
– uskladi kadrovske politike in habilitacijska merila vseh članic univerze ob upoštevanju razlik med disciplinami,
– zagotovi vključevanje študentov v upravljanje univerze ter formalno uredi statuse študentov s posebnimi potrebami in drugimi posebnimi statusi,
– poenoti in izboljša podporne, obštudijske in informacijske storitve za študente na ravni univerze,
– postopno izboljšuje prostorske in infrastrukturne pogoje za raziskovalno delo ter naslavlja vprašanje študentskih nastanitvenih kapacitet,
– razvija knjižnično dejavnost z izboljševanjem dostopa do mednarodnih znanstvenih virov.

Poročilo o napredku se lahko sklicuje na dele samoevalvacijskega ali drugega poročila, iz katerih je razviden napredek oziroma upoštevanje priporočil. 

3.	Stroški postopka so breme agencije.



Obrazložitev:

Vlada Republike Slovenije, Gregorčičeva 20-25, 1000 Ljubljana, ki jo v postopku na podlagi pooblastila št. 60310-2/2025-3360-27 z dne 15. 9. 2025 zastopa Ministrstvo za visoko šolstvo, znanost in inovacije, Masarykova cesta 16, 1000 Ljubljana (v nadaljevanju: vlagatelj), je svetu Nacionalne agencije Republike Slovenije za kakovost v visokem šolstvu (v nadaljevanju: svet agencije) 18. 9. 2025 posredovala vlogo za prvo akreditacijo visokošolskega zavoda Univerze v Novem mestu. Sedež nove univerze bo na naslovu Glavni trg 7, 8000 Novo mesto. Seznam članic, študijskih programov in lokacije izvajanja Univerze v Novem mestu je dostopen v prilogi te odločbe.

Svet agencije je na svoji 218. dopisni seji 23. 9. 2025 v postopku imenoval skupino strokovnjakov za pripravo poročila o izpolnjevanju meril za prvo akreditacijo visokošolskega zavoda (akreditacijsko poročilo) v sestavi: prof. dr. Iztok Palčič, Univerza v Mariboru, Fakulteta za strojništvo, predsednik; prof. dr. Ivan Leban, Univerza v Ljubljani, Fakulteta za kemijo in kemijsko tehnologijo, upokojen, član; prof. dr. Jean-Pierre van der Rest, Leiden University, Faculty of Law, član; Matej Drobnič, Univerza v Ljubljani, Fakulteta za strojništvo, član študent. Skupina strokovnjakov je akreditacijsko poročilo oddala na agencijo 18. 12. 2025. Skupina strokovnjakov je dne 5. 1. 2026 oddala končno akreditacijsko poročilo, v katerem se je opredelila do vseh pripomb vlagatelja, poslanih 23. 12. 2025. Za pripravo končnega akreditacijskega poročila je skupina strokovnjakov 1. in 2. 12. 2025 opravila tudi ogled prostorov, v katerih bo visokošolski zavod opravljal dejavnost. 

Peta alineja štirinajstega odstavka 70. člena ZViS-1 določa, da svet agencije odloča o  akreditacijah visokošolskih zavodov in njihovih spremembah. ZViS-1 v 24. členu določa pogoje za ustanovitev zavoda. Ustanovitelj mora pred sprejemom akta o ustanovitvi pri Nacionalni agenciji Republike Slovenije za kakovost v visokem šolstvu pridobiti odločbo o akreditaciji visokošolskega zavoda.

[bookmark: _Hlk218849055]Prva akreditacija univerze se presoja po področjih presoje in standardih kakovosti iz 7. člena, 3. standarda kakovosti iz 12. člena in standardih kakovosti iz 13., 14., 15. in 16. člena Meril za akreditacijo in zunanjo evalvacijo visokošolskih zavodov in študijskih programov (Uradni list RS, št. 42/17, 14/19, 3/20, 78/20, 82/20 – popr., 44/21 in 23/23; v nadaljevanju: Merila za akreditacijo). Svet agencije je vlogo vlagatelja, končno akreditacijsko poročilo skupine strokovnjakov ter pripombe vlagatelja obravnaval na svoji 225. seji 12. 1. 2026 ter presojo opravil po vseh prej opredeljenih standardih kakovosti. Svet agencije je pri svojih ugotovitvah izhajal iz končnega poročila skupine strokovnjakov, saj je pripravljeno jasno in strokovno. Iz končnega poročila izhaja, da vlagatelj izpolnjuje vse zakonske pogoje in standarde kakovosti.
Svet agencije ugotavlja, da so na področju delovanja visokošolskega zavoda, ki ga opredeljujejo standardi kakovosti iz 7. člena Meril za akreditacijo (1. do 5. standard kakovosti) ter 3. standarda kakovosti 12. člena Meril za akreditacijo, izpolnjeni vsi standardi kakovosti. Ustanovitelj ima sprejeto poslanstvo, vizijo in strategijo, ki omogočajo načrtovano izvajanje visokošolske dejavnosti ter izhajajo iz potreb regionalnega okolja in obstoječih dejavnosti članic. Svet agencije kot prednost izpostavlja močno formalno podporo lokalnega gospodarstva in negospodarstva ter primerno in razvojno naravnano strukturo študijskih programov. Svet agencije kot priložnosti za izboljšanje izpostavlja potrebo po jasnejši opredelitvi strateških ciljev z merljivimi časovnimi in vsebinskimi mejniki, okrepitev sodelovanja in zaupanja med članicami, razrešitev odprtih organizacijskih in upravljavskih vprašanj na ravni univerze ter ponovno preučitev možnosti racionalizacije in združevanja vsebinsko sorodnih študijskih programov na ravni univerze. Zagotovljeni in načrtovani finančni viri omogočajo kakovosten razvoj visokošolskih dejavnosti, notranja organiziranost visokošolskega zavoda pa je zasnovana tako, da omogoča sodelovanje zaposlenih, študentov in drugih deležnikov pri upravljanju in izvajanju dejavnosti zavoda.

Praktično izobraževanje študentov v delovnem okolju je ustrezno načrtovano, zagotovljeni so tudi zadostni viri za njegovo izvedbo. Notranji sistem kakovosti je zasnovan na način, da omogoča sklenjen krog kakovosti na vseh področjih delovanja visokošolskega zavoda. Poslovnik kakovosti je ustrezno pripravljen in usklajen med vsemi osmimi sodelujočimi članicami, hkrati pa je zaznati pozitiven odnos članic do skupne politike kakovosti. Svet agencije nadalje ugotavlja, da visokošolski zavod izkazuje kakovostno znanstvenoraziskovalno dejavnost in z njo povezane pomembne dosežke na področjih in disciplinah, na katerih jo izvaja. Posamezne članice univerze izkazujejo vidne raziskovalne dosežke, sodelovanje v raziskovalnih projektih ter vpetost v nacionalni in mednarodni raziskovalni prostor, kar predstavlja ustrezno izhodišče za nadaljnji razvoj znanstvenoraziskovalne dejavnosti na ravni univerze. Ob tem svet agencije opozarja na razlike v razvitosti znanstvenoraziskovalne dejavnosti med članicami ter na potrebo po bolj usklajenem in uravnoteženem razvoju raziskovalne dejavnosti, vključno z nadaljnjim razvojem univerzitetnih politik in postopkov za spodbujanje in zaščito osnovnih pogojev za raziskave, kot so raziskovalna etika, integriteta raziskav in upravljanje raziskovalnih podatkov.

Svet agencije ugotavlja, da so na področju kadrov, ki ga opredeljuje 13. člen Meril za akreditacijo (8. in 9. standard kakovosti), izpolnjeni vsi standardi kakovosti. Visokošolski zavod razpolaga z ustreznim številom visokošolskih učiteljev, sodelavcev in raziskovalcev, ki izpolnjujejo zakonske in strokovne pogoje za izvajanje visokošolske dejavnosti. Kadrovska struktura posameznih članic omogoča izvajanje študijskih programov ter podporo raziskovalni in strokovni dejavnosti, pri čemer svet agencije kot prednost izpostavlja obstoječe kadrovske potenciale in izkušnje članic pri izvajanju visokošolskih programov. Akademsko osebje izpolnjuje nacionalne in institucionalne standarde, pri čemer za doktorske mentorje veljajo strožja merila. Raziskovalni rezultati, sodelovanje v projektih, znanstvene publikacije in patenti se sistematično spremljajo in izkazujejo pozitiven razvojni trend. Članice bodoče univerze izkazujejo usklajen in sistematičen pristop k pedagoškemu in strokovnemu razvoju osebja, vključno z mentorstvom, usposabljanjem, mobilnostjo in priznavanjem dosežkov.

Kot priložnost za izboljšanje svet agencije izpostavlja potrebo po dodatni usklajenosti kadrovskih politik in habilitacijskih meril, ob upoštevanju razlik med disciplinami ter razvoja politik za krepitev raziskovalnih okolij in kultur na ravni celotne univerze. Svet agencije ugotavlja, da so zagotovljeni ustrezni strokovno-tehnični in upravno-administrativni delavci za učinkovito podporo delovanju univerze. Podporne službe so organizirane in delujoče ter pokrivajo vse bistvene funkcije, pri čemer so vodje podpornih služb oziroma tajniki fakultet dobro seznanjeni s postopki ustanavljanja nove univerze in pri njih aktivno sodelujejo. Priložnosti za izboljšanje z vidika delovanja podpornih služb se sicer navezujejo na poglavje o študentih, ki sledi.

Svet agencije ugotavlja, da so na področju študentov, ki ga opredeljuje 14. člen Meril za akreditacijo (10., 11., 12. in 13. standard kakovosti), izpolnjeni vsi standardi kakovosti. Visokošolski zavod študentom zagotavlja ustrezno pomoč in svetovanje, pri čemer se upoštevajo raznolikost in potrebe študentov, zagotovljeno je pravočasno in učinkovito obveščanje ter spremljanje zadovoljstva študentov s storitvami. Študentom so zagotovljene ustrezne razmere za kakovosten študij ter za znanstveno, strokovno in raziskovalno delo, hkrati pa so vzpostavljeni pogoji za izvajanje obštudijskih dejavnosti. Svet agencije kot pozitivno ocenjuje obstoječ individualen pristop na posameznih članicah, ki je posledica relativno majhnega števila študentov. Visokošolski zavod varuje pravice študentov. Študenti sodelujejo pri vrednotenju ter posodabljanju vsebin in izvajanja dejavnosti visokošolskega zavoda. 

Kot priložnosti za izboljšanje na področju študentov svet agencije izpostavlja potrebo po okrepitvi vključevanja študentov v upravljanje univerze ter po formalni ureditvi statusov študentov s posebnimi potrebami in drugih posebnih statusov na ravni univerze. Svet agencije poudarja tudi potrebo po poenotenju in izboljšanju podpornih, obštudijskih in informacijsko-svetovalnih storitev, vključno z bolj usklajenimi načini spremljanja zadovoljstva študentov, formalizirano in sledljivo komunikacijo ter enotno spletno predstavitvijo za zagotavljanje dostopa do ključnih informacij. Kot priložnost za izboljšanje izpostavlja še razvoj celovite ponudbe obštudijskih dejavnosti, centralizirano podporo raziskovalnemu in strokovnemu delu študentov ter krepitev kulture kakovosti z aktivnim sodelovanjem študentov. Svet agencije priporoča tudi poenotenje načinov izvajanja študijskih programov na ravni univerze.

Svet agencije ugotavlja, da so na področju materialnih pogojev, ki ga opredeljuje 15. člen Meril za akreditacijo (14., 15., 16. in 17. standard kakovosti), izpolnjeni vsi standardi kakovosti. Visokošolski zavod razpolaga z ustreznimi prostorskimi, infrastrukturnimi in tehničnimi pogoji za izvajanje študijske, raziskovalne in strokovne dejavnosti, pri čemer posamezne članice zagotavljajo primerne prostore, laboratorije, opremo ter informacijsko-komunikacijsko podporo. Kot prednosti na področju materialnih pogojev svet agencije izpostavlja prijetno in funkcionalno glavno stavbo univerze, dobro opremljene predavalnice, računalniške učilnice in laboratorije, zlasti na področju zdravstvenih ved. Prednost predstavlja tudi sodelovanje z Inštitutom Rudolfovo ter napoved podpisa infrastrukturnih sporazumov ministrstva z vsemi sodelujočimi institucijami. Svet agencije ugotavlja, da so infrastrukturne razmere za študente s posebnimi potrebami dobre, ter izpostavlja ustrezno strokovno podporo in prilagodljive knjižnične storitve, tudi za izredne študente.

Kot priložnosti za izboljšanje na področju materialnih pogojev svet agencije izpostavlja potrebo po nadaljnjem razvoju in krepitvi prostorskih in tehničnih pogojev za laboratorijsko delo na posameznih članicah, po postopni razširitvi študentskih nastanitvenih kapacitet ter po nadaljevanju prizadevanj za vzpostavitev kampusa. Svet agencije opozarja tudi na omejen dostop do mednarodnih znanstvenih raziskav ter izpostavlja potrebo po nadaljnjem razvoju knjižnične dejavnosti in spodbujanju sodelovanja z domačimi in mednarodnimi partnerji.

Svet agencije ugotavlja, da visokošolski zavod izpolnjuje standarde kakovosti iz 16. člena Meril za akreditacijo, ki se nanašajo na zagotavljanje in izboljševanje kakovosti, spreminjanje, posodabljanje in izvajanje študijskih programov. V postopku prve akreditacije univerze ti standardi kakovosti sicer niso bili podrobneje presojani na drugem obisku, saj visokošolski zavod še ne izvaja študijskih programov, notranji sistem zagotavljanja kakovosti študijskih programov na ravni univerze pa v praksi še ni vzpostavljen. Svet agencije ugotavlja, da so članice Univerze v Novem mestu že akreditirani visokošolski zavodi, pri katerih je bilo izvajanje študijskih programov ter zagotavljanje kakovosti na programski ravni že presojano v predhodnih akreditacijskih in evalvacijskih postopkih, v katerih je bilo ugotovljeno, da so standardi kakovosti na tem področju izpolnjeni.

Svet agencije torej ugotavlja, da so izpolnjeni pogoji iz 24. člena ZViS-1 in standardi kakovosti iz 7. člena, 3. standarda kakovosti iz 12. člena in standardi kakovosti iz 13., 14., 15. in 16. člena Meril za akreditacijo za ustanovitev visokošolskega zavoda - univerze, zato je skladno s prvo alinejo šestega odstavka 78. člena ZViS-1 sklenil, kot je odločeno v 1. točki izreka te odločbe. ZViS-1 v prvem odstavku 94. člena določa, da mora visokošolski zavod v dveh letih od dokončnosti odločbe, s katero je bila akreditacija visokošolskemu zavodu, svetu agencije poročati o napredku in upoštevanju priporočil, ki so bila izražena v 2. točki izreka odločbe. Poročilo o napredku se lahko sklicuje na dele samoevalvacijskega ali drugega poročila, iz katerih je razviden napredek oziroma upoštevanje priporočil.

Na podlagi 118. člena Zakona o splošnem upravnem postopku (Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10, 82/13, 175/20 – ZIUOPDVE in 3/22 – ZDeb; v nadaljevanju: ZUP) organ v odločbi odloči o stroških postopka, kdo trpi stroške postopka, koliko znašajo ter komu in v katerem roku jih je treba plačati.  Stroški v postopku predstavljajo avtorski honorar in potne stroške. Skladno z 75. členom ZViS-1 se sredstva za plačilo in povračilo stroškov skupin strokovnjakov zagotovijo v finančnem načrtu agencije.


Pouk o pravnem sredstvu:

Zoper to odločbo je dovoljena pritožba v roku 30 dni od vročitve pisnega odpravka te odločbe. Pritožba se vloži pisno ali ustno na zapisnik pri organu, ki je to odločbo izdal, svetu Nacionalne agencije Republike Slovenije za kakovost v visokem šolstvu, Miklošičeva cesta 7, 1000 Ljubljana. V pritožbi mora biti navedena odločba, ki se izpodbija, in pri tem označen organ, ki ga je izdal, ter številka in datum odločbe. Pritožnik mora v pritožbi navesti, zakaj odločbo izpodbija (238. člen ZUP). O pritožbi bo odločala pritožbena komisija Nacionalne agencije Republike Slovenije za kakovost v visokem šolstvu. Šteje se, da je pritožba pravočasna, če je zadnji dan roka oddana priporočeno po pošti.

	

Postopek vodila:

Gregor Rebernik
Področni sekretar


Maja Milas
Področna sekretarka
	

Dr. Boris Dular
Predsednik sveta 
Nacionalne agencije Republike Slovenije 
za kakovost v visokem šolstvu











Priloga: 

· Seznam članic, študijskih programov in lokacije izvajanja Univerze v Novem mestu

Vročiti:

· Ministrstvo za visoko šolstvo, znanost in inovacije, Masarykova cesta 16, 1000 Ljubljana, osebna vročitev.

